**Obrazloženje**

**Nacrta prijedloga smjernica za organizaciju i razvoj sustava civilne zaštite grada Rijeke za razdoblje 2021. – 2024. godine**

Odredbom članka 17. stavka 1. Zakona o sustavu civilne zaštite ("Narodne novine" broj 82/15, 118/18, 31/20 i 20/21) određeno je da u ostvarivanju prava i obveza u području sustava civilne zaštite, predstavnička tijela jedinica lokalne i područne (regionalne) samouprave donose smjernice za organizaciju i razvoj sustava civilne zaštite koje se razmatraju i usvajaju svake četiri godine.

**Pravilnikom o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“ broj 66/21)** smjernice za organizaciju i razvoj sustava civilne zaštite utvrđene su kao planski dokument u području civilne zaštite.

Temeljem Pravilnika smjernicama se ostvaruju sljedeći ciljevi:

* na temelju procjena rizika utvrđuju prioritetne preventivne mjere, dinamika i način njihova provođenja kao i javne politike upravljanja rizicima, odnosno smanjivanje ranjivosti kategorija društvenih vrijednosti koje su na području primjene izložene štetnim utjecajima prijetnji s nositeljima njihovog provođenja
* na temelju utvrđenih slabosti postojećih kapaciteta sustava civilne zaštite utvrđuje se način uspostavljanja kapaciteta za primanje kao i za postupanje po informacijama ranog upozoravanja i razvijanju rješenja na jačanju svijesti za postupanje u velikim nesrećama
* jačanje kompetencija operativnih snaga civilne zaštite u postupanju prema ranjivim skupinama u slučaju velike nesreće i katastrofe (edukacije, vježbe, opremanje)
* usmjerava razvoj kapaciteta operativnih snaga sustava civilne zaštite odnosno operativnih kapaciteta od značaja za reagiranje u velikim nesrećama
* poboljšavaju postupci planiranja i koordiniranja uporabe kapaciteta u velikoj nesreći
* planira osiguravanje financijskih sredstava potrebnih za ostvarivanje prioritetnih razvojnih sustava civilne zaštite u razdoblju od četiri godine.

Nadalje, Smjernicama se definiraju pojedinačni ciljevi i sveukupni cilj, konkretni podaci, potrebne mjere radi kojih se ti koraci utvrđuju prioritetnim u sustavu civilne zaštite u razdoblju za koje se donose i to na svim subpodručjima sustava civilne zaštite, pa tako obuhvaćaju vatrogastvo,

skloništa (javna tunelska i skloništa osnovne zaštite), udruge građana od značaja za sustav civilne zaštite te službe i pravne osobe koje se zaštitom i spašavanjem bave u okviru redovne djelatnosti.

Smjernice čije se donošenje predlaže odnose se na razdoblje od 2021. do 2024. godine.

Člankom 54. Pravilnika propisano je da su svi nositelji izrade planskih dokumenata u civilnoj zaštiti dužni u postupak donošenja propisa uključiti javnost kako bi se prikupile informacije o interesima, stavovima i prijedlozima zainteresirane javnosti u vezi s javnim politikama na području civilne zaštite te pravovremeno uočile slabosti i negativni učinci javnih politika, a koje kroz postupak savjetovanja treba otkloniti prije njihovog formalnog usvajanja.

Ovom planskom dokumentu prilaže se preslika Odluke o osnivanju radne skupine za izradu planskih dokumenata civilne zaštite Grada Rijeke koju je Gradonačelnik Grada Rijeke donio 29. ožujka 2021. godine.